དགའ་ལྡན་ཁྲི་ཐོག་བརྒྱ་དང་གཉིས་པ་རི་རྫོང་སྲས་ཐུབ་བསྟན་ཉི་མ།
རྩོམ་རིག་གི་གཞི་རྐང་ཚུགས་ཐབས། བེ་རི་འཇིགས་མེད། སྔོན་དུ་གླེང་པ། རྩོམ་རིག་མཁས་པ་རྣམས་ལ་ཕྱག་འཚལ་ལོ། ། སྔོན་བྱོན་མཁས་པ་མཐའ་དག་འཇུག་པའི་གནས། ། དེང་དུས་དམ་པ་རྣམས་ཀྱིས་བསྔགས་པའི་ལམ། ། སྐལ་ལྡན་རྩོམ་འདོད་རྣམས་ཀྱི་འཇུག་ངོགས་མཆོག། ཇི་ལྟར་ནུས་བཞིན་བདག་གིས་བཤད་པར་བྱ། ། རྩོམ་རིག་ནི་ཤེས་བྱའི་རྣམ་གྲངས་ཤིན་ཏུ་མང་པོའི་ཁྲོད་ནས་འབུར་དུ་ཐོན་པའི་རྣམ་གྲངས་བྱེ་བྲག་པ་ཞིག་ཡིན། དེ་ནི་གཞི་རྒྱ་ཆེ་ས་ནས་བཤད་ན་འཇིག་རྟེན་ཁམས་འདིའི་སྣོད་བཅུད་ཆ་ལག་དང་། འཁོར་འདས་དངོས་པོ་ཡོངས་རྫོག་བརྗོད་གཞིར་བསྡུས་པའི་ཚིག་སྦྱོར་གྱི་རྣམ་གྲངས་ཤིག་ཡིན་ལ། ཆུང་ས་ནས་བཤད་ན་སྒྱུ་རྩལ་གྱིས་བསསྡུས་པའི་ངག་གི་འདུ་བྱེད་བྱེ་བྲག་པ་ཞིག་སྟེ། སྙན་ངག་དང་རྟོགས་བརྗོད། འཁྲབ་གཞུང་། སྒྲུང་གཏམ་བཅས་ཚུད་པའི་སེམས་ཀྱི་ཚོར་འདུ་ངག་གི་སྣང་བརྙན་དུ་འཆར་བའི་རྣམ་འགྱུར་ཙམ་ཞིག་རེད་ཟེར་དགོས་པ་འདྲ། དེ་འདྲའི་རྩོམ་རིག་སྨྲ་བའི་གང་ཟག་དེ་ལ་སྙན་ངག་པ་དང་རྩོམ་པ་པོ། ངག་གི་སྒྱུ་རྩལ་བ་སོགས་ཀྱི་ཐ་སྙད་བྱེད་ཅིང་། དེའི་སྨྱུག་འོག་ནས་ཐོན་པའི་རྩོམ་རིག་ནི་འཇིག་རྟེན་གཡོ་འགུལ་གཏོང་བའི་ནུས་པ་ལྡན་ལ། ཚོར་བའི་བཟི་ཁ་འཕར་བའི་བསྐྱུར་རྩི་མང་། དེ་ནི་སྐབས་དང་སྟོབས་ལ་ལྟོས་ནས་སྦྲང་རྩི་ལྟར་མངར་ལ། སྤུ་གྲི་ལྟར་རྣོ་བའི་བྱེད་ལས་ལྡན་པས། དེས་ན་རྩོམ་པོ་དང་སྙན་ངག་པ་ནི་དམག་དཔུང་མེད་པའི་དམག་སྤྱི་རེ་ཡིན་ལ། ཟད་རྙིང་དང་ཆག་གྲུམ་སོང་བའི་སྨྱུ་གུ་གོག་ཏོ་དེ་དག་ཀྱང་དེང་རབས་ཐེངས་གསར་ཐོན་པའི་ལྕགས་ཁྲབ་འཁོར་ལོ་ལས་ཀྱང་ལྡབ་མང་པོའི་ནུས་ཤུགས་ལྡན། སྙན་ངག་པའི་སྨྱུག་རྩེ་ནས་འཕྱུར་འོང་བའི་ངན་སྲོལ་ཐེར་འདོན་དང་། སྐྱོན་ཡོན་ཡོ་བསྲང་། གོ་སྐོན་ར་སྤྲོད། བདེན་རྫུན་ཤན་འབྱེད་ཀྱི་རྩོམ་རིག་རེ་རེ་བཞིན་དུས་རབས་ཀྱི་རྡུལ་ཕྲན་མཚོན་ཆ་ལས་ལྡབ་མང་པོའི་གཏོར་ཤུགས་དང་སྒུལ་ཤུགས་ཆེ་བའི་ནུས་པ་ལྡན་པས། དཔོན་ངན་རུལ་སོང་དང་། ངན་ལངས་གཅེས་ཤོར་ཚོའི་སྙིང་རྩར་སྤུ་གྲི་ལས་རྣོ་ཞིང་། སྲོག་རྩར་འབར་རྫས་བཞིན་རྔམས་པས། འཇིག་རྟེན་འདིའི་ཐོག་གི་དཔའ་བོའི་ཡང་རྩེ་དང་། དཔུང་པའི་ཤུགས་རྩ་ཕུ་མཐར་སོན་པ་དེ་ཡིན་ཟེར་ན་མི་འགྲིག་པ་མེད། འོ་ན་རྩོམ་པ་པོ་དང་སྙན་ངག་པའི་གོ་འཕང་ལ་ཇི་ལྟར་སྙེགས་དགོས་སམ་ཞེ་ན། འཇམ་མགོན་ས་པཎ་གྱིས། མ་བསླབས་པ་ལ་ཀུན་མཁྱེན་དུ། ། གྱུར་ན་ལས་འབྲས་ག་ལ་བདེན། ། ཞེས་དང་རྒྱ་ནག་གོང་མ་ཞིག་གིས། སྦྱངས་ནས་ཤེས་པ་འཇིག་རྟེན་འདིར་ཡོད་ཀྱི། ། སྐྱེས་ནས་ཤེས་པ་འཇིག་རྟེན་འདི་ན་མེད། ། ཅེས་པའི་བསྡོམས་ཚིག་བཀོད་མྱོང་བ་ལྟར། འབྲས་བུའི་ཆེད་དུ་རྒྱུ་ལ་འབད་དགོས་པ་ནི་རྟེན་འབྲེལ་ལྟོས་གྲུབ་ཀྱི་ལྟ་གྲུབ་སྨྲ་བའི་སྤྱི་སྐད་ཡིན་པས། དེ་ལ་འགྲེལ་བརྗོད་གང་ཡང་དགོས་པ་མེད། འོ་ན་བསླབ་པའི་རིམ་པ་ཇི་ལྟ་བུ་ཡིན་ཞེ་ན། དང་པོ་སྡེབ་སྦྱོར་གྱི་ལུས་བསླབ། གཉིས་པ་བརྗོད་གཞིའི་སྲོག་བསླབ། གསུམ་པ་མཛེས་དཔྱད་ཀྱི་རྒྱན་བསླབ་དགོས་པས་དེ་དག་རིམ་པར་བཞིན་འཆད་དོ། ། (གཅིག) སྡེབ་སྦྱོར་གྱི་རྐང་སྟེགས། རྣམ་དག་སྡེབ་སྦྱོར་མེད་པར་གཏམ་སྙོག་གི ། ཚིག་ལོ་དོན་གཉེར་ཞི་བའི་ཐབས་མེད་ལ། ། གོ་བཟློག་ཚིག་ལ་ཆགས་པས་བློ་གསར་ཚོ། ། ཀུན་ནས་ཆིངས་ཕྱིར་ཐོག་མར་སྡེབ་སྦྱོར་འཚོལ། ། རྒྱལ་བའི་བཀའ་དང་དགོངས་འགྲེལ་གྱི་བསྟན་བཅོས་ནས་བཟུང་། སོ་སྐྱེ་ཕལ་པའི་ཚིག་ཐོ་སབ་སིབ་བཀོད་པ་ཡན་ཆད་ཚིག་གི་སྒྲོམ་གཞི་གང་ཡང་རུང་བ་ཞིག་གི་ནང་དུ་འཇུག་པ་མ་གཏོགས། རང་རྐྱ་བའི་རྩོམ་ཡིག་ཅིག་མ་བྱུང་མི་འབྱུང་ཕྱིས་ཀྱང་མི་འབྱུང་ལ། ཚིག་གི་སྒྲོམ་གཞི་ནི། ཅ་དངོས་བླུག་སའི་སྣོད་ཀ་དང་མཚུངས་པ་ཡིན། དེ་ལ་དབྱེ་བ་ཕྱེས་ན། ཚིགས་བཅད། ཚིག་ལྷུག སྤེལ་མ་གསུམ་ཡོད་པ་ལས། དང་པོ། ཚིགས་བཅད་ལ་མཚོན་ན། ཚེག་བར་གསུམ་པ་ཅན་ནས་མགོ་བཙུགས་ཏེ་མ་མཐར་ཡང་ཚེག་བར་བཅོ་ལྔའི་བར་དུ་ཨུ་ཚུགས་མཐར་བསྐྱལ་གྱིས་ཉིན་སྦྱོང་མཚན་སྦྱོང་གནང་ནས། གང་ཞིག་བརྗོད་འདོད་པ་དེ་ཉིད་ཚེག་བར་གང་འདྲ་ཞིག་གི་ནང་དུ་འཇུག་ནའང་ལག་མི་ཐོགས་པའི་ཚོད་དུ་མ་སླེབས་བར་དུ་བསླབ་དགོས། དེས་ཚིག་ལྷུག་དང་སྤེལ་མ་ལའང་རིགས་འགྲེ། དཔེར་ན། བརྗོད་གཞི་ཝཱཎའི་མཐོ་སློབ་ལྟ་བུ་ཞིག་བཟུང་བ་ཆ་བཞག་ན། ཚེག་བར་གསུམ་པ། ཝཱ་ཎ་ཡི། །མཐོ་སློབ་འདི། །མཁས་མང་གི །ལྟེ་གནས་ཡིན། །ལྟ་བུ། ཚེག་བར་བཞི་པ་ཅན། ཝྭ་ར་ཎཱ་སིའི། གཙུག་ལག་སློབ་གླིང་། །མཁས་མང་ཚོགས་པའི། །ལྟེ་གནས་རང་ཡིན། ། ཚེག་བར་ལྔ་པ་ཅན། དྲང་སྲོང་གི་ནགས་འདབས། །ཝཱ་ཎཱ་ཡི་སློབ་ཆེན། །འཕགས་བོད་ཀྱི་མཁས་མང། །འཛོམས་ས་ཡི་གནས་མཆོག ། ཚེག་བར་དྲུག་པ་ཅན། གནས་མཆོག་ཝཱ་རཱ་ཎཱ་སིའི། །གཙུག་ལག་སློབ་གྲྭ་ཆེན་མོ། །འཕགས་བོད་གནའ་དེང་མཁས་མང་། །ཚོགས་པའི་ལྟེ་གནས་རང་ཡིན། ། ཚེག་བར་བདུན་པ་ཅན། གནས་མཆོག་དྲང་སྲོང་གི་ནགས་འདབས། །ཆེས་མཐོའི་གཙུག་ལག་གི་སློབ་གྲྭར། །འཕགས་བོད་གནའ་དེང་གི་མཁས་པ། །འདུས་པའི་ལྟེ་གནས་རང་ཆགས་ཡོད། ། ཚེག་བར་བརྒྱད་པ། གནས་མཆོག་དྲང་སྲོང་ལྷུང་བའི་ནགས་འདབས། །ཝཱ་ཎའི་ཆེས་མཐོའི་གཙུག་ལག་སློབ་གྲྭ། །འཕགས་བོད་གནའ་དེང་མཁས་པ་དུ་མ། །མཉམ་དུ་འཛོམས་སའི་ལྟེ་གནས་རང་ཡིན། ། ཚེག་བར་དགུ་པ། །རྨད་བྱུང་དྲང་སྲོང་ལྷུང་བའི་ནགས་ཀླུང་འདབས། །ཡིད་འོང་ལྟ་ན་སྡུག་པའི་མཐོ་སློབ་འདིར། ། འཕགས་བོད་གནའ་དེང་མཁས་མང་བྱེ་བ་ཕྲག།ལྷན་ཅིག་ཚོགས་པའི་ལྟེ་གནས་ཉིད་དུ་ངེས། ། ལྟ་བུ། སྡེབ་སྦྱོར་ཚེག་བར་བརྒྱ་ཕྲག་དུ་མ་ཅན་ཡོད་པ་ལས། མ་མཐར་ཡང་བཅོ་ལྔ་པ་ཡན་ཆད། ནར་ནར་དང་རིལ་རིལ། གོར་གོར་དང་འཇོང་འཇོང་། གྲུ་གསུམ་དང་ཟླུམ་པོ་གང་ཞིག་བཟོ་ནའང་བཟོ་ཐུབ་པ་ཞིག་བསླབ་དགོས། དེ་ལྟར་བརྗོད་གཞི་གཅིག་ལ་ཚེག་བར་མང་ཉུང་གི་ཚིག་སྒྲོམ་གྱི་སྡེབ་སྦྱོར་གང་འདྲ་ཞིག་གི་ནང་དུ་འཇུག་ནའང་། དཀའ་ཚེགས་མེད་པའི་སྒོ་ནས་འཇུག་ཐུབ་པ་ཞིག་བྱུང་ན། དེའི་ཚེ་གཞི་ནས་སྡེབ་སྦྱོར་གྱི་རྐང་པ་ཚུགས་ཐུབ་པ་ཡིན་པས། ཚོད་དེ་མ་འཁྱོངས་ཀྱི་བར་དུ་བསླབ་དགོས།